
Forord

Boka Barns fysiske vekst og utvikling er et resultat av flere års undervisning i fysisk fostring på barnehagelærerutdanningen ved Universitetet i Stavanger. Behovet for ny litteratur innenfor området barns fysiske utvikling og vekst var utgangspunktet for at denne boka ble skrevet. Den er primært beregnet på barnehagelærerstudenter, men kan også brukes av allmennlærerstudenter og andre som er interessert i, eller arbeider med barn og fysisk aktivitet.

Forskning og egne erfaringer med barn og fysisk aktivitet i barnehager, skoler og i den organiserte idretten viser at barn ikke bare er motorisk svakere, men også fysisk svakere enn tidligere. For meg har dette vært en viktig inspirasjonskilde til å formidle kunnskap om barns fysiske vekst og utvikling og fysiske egenskaper. Jeg håper også at denne kunnskapen kan bidra til å inspirere og motivere alle som er opptatt av barn og fysisk aktivitet, slik at alle barn kan få daglige og positive opplevelser gjennom fysisk aktiv lek i en ellers stillesittende hverdag for mange.

Boka består av to hoveddeler. Del 1 beskriver barns vekst og utviklingen av barnekroppens organsystemer, samt energiomsetning og kosthold, mens del 2 gir en innføring i begrepet fysiske egenskaper og inneholder mange praktiske aktivitetseksempler.

Denne 3. utgaven av boka omhandler i større grad enn tidligere utgaver tema som kosthold og ernæring og hvilken betydning kostholdet har for barns utvikling, samt luftveissykdommer og barns aktivitetsarenaer. Kontrollspørsmål etter hvert kapittel er også nytt i denne utgaven.

Innledning

Det eneste som er konstant i et barns liv, er forandring. Barn er i kontinuerlig utvikling og gjennomgår de samme utviklingsperiodene. Tidspunktet for og varigheten av de ulike utviklingsperiodene er individuell og kan variere mye (Tanner, 1990). Allerede i spedbarnsperioden kan vi registrere individuelle forskjeller i utvikling mellom barn som er født på samme tid. Ut ifra dette kan vi konkludere med at alle barn både har en kronologisk alder eller levealder som følger kalenderen, og en alder som representerer barnets biologiske alder (Finne & Seip, 2001; Malina et al., 2004).

Opp gjennom årene har de tradisjonelle teoriene om barns utvikling blitt utfordret av en økologisk tilnærming som i større grad legger vekt på det gjensidige forholdet mellom barnet og miljøet, enn de tradisjonelle utviklingsteoriene. Sett i lys av en økologisk tilnærming foregår barnets utviklingsprosess ved synergier mellom barnet og miljøet det lever i, og ikke bare i barnet selv (Van der Meer, 2010). Barns utvikling er et samspill mellom de indre arvelige (genetiske) faktorene og den ytre miljøpåvirkningen. Genetiske egenskaper og modning påvirker den fysiske aktiviteten til barna, samtidig som fysisk aktivitet påvirker barnas genetiske egenskaper og modning (Goodway et al., 2020). Dette betyr at barnas fysiske utvikling er en tosidig prosess, der utviklingen til barna er avhengig av den fysiske aktiviteten, og den fysiske aktiviteten er avhengig av barnas utviklingsstadium til enhver tid, og at hvert barn har sitt unike og individuelle utviklingsmønster som er bestemt av biologiske og miljømessige faktorer (Goodway et al., 2020; Sigmundsson & Haga, 2004). Kosthold og sykdom er andre faktorer som har betydning for barns vekst og utvikling (Finne & Seip, 2001; Goodway et al., 2020).

I det 21. århundre arbeider kroppen på samme måte som kroppen til fortidens jaktmennesker som var avhengige av et aktivt liv og god fysisk form for å overleve. I dagens samfunn med god medisinsk oppfølging kan vi leve lenge med et fysisk inaktivt liv selv om risikoen for livsstilssykdommer er betydelig større enn for fysisk aktive mennesker. Dette gjelder livsstilssykdommer som fedme, hjerte- og karsykdommer, kreft, osteoporose og diabetes type 2 (Carlsson et al., 2016; Krokstad et al., 2017; Renninger et al., 2020). Tidligere var det hovedsakelig voksne personer som ble rammet av livsstilssykdommer. Nå rammes også barn av fedme (Hansen et al., 2018). Fra 1990-tallet og fram til 2005 var det en betydelig økning i forekomsten av overvekt og fedme blant 8- og 9-åringer i Norge. Etter 2005 har det vært små endringer. Blant 15-åringene økte andelen med overvekt og fedme fra 2005/2006 fram til 2011, men har siden vært relativ stabil (Folkehelseinstituttet, 2021a). I Skandinavia økte bruken av andre blodsukkersenkende medisiner enn insulin med 37 % i aldersgruppen opp til 24 år i perioden 2010 til 2019 (Jensen et al., 2021), noe som kan tyde på økt forekomst av diabetes 2 i ung alder også i Norge. En studie fra USA, referert i Tidsskrift for Den norske legeforening, viser en økning i forekomst av diabetes 2 blant barn og unge (Tveito, 2017). Mangel på fysisk aktivitet, økt tid til stillesitting, kosthold, overvekt og fedme er de viktigste årsakene til diabetes 2 (Folkehelseinstituttet, 2021a; Tarp et al., 2017, Werneck et al., 2020). Dette er forhold som barnehager og skoler skal være med og påvirke. Ifølge Rammeplan for barnehagen (Utdanningsdirektoratet, 2017) og Kunnskapsløftet for grunnskolen (Utdanningsdirektoratet, 2020a) har personalet i barnehagene og lærerne ansvar for å legge til rette for at barna skal få gode vaner når det gjelder fysisk aktivitet og kosthold.

Det er nødvendig å legge til rette for et sunt kosthold og en fysisk aktiv livsstil allerede i de første barneårene, da gode vaner som blir tilegnet tidlig, har større sannsynlighet for å vare livet ut (Totland et al., 2013). Ikke alle foreldre er like flinke til å ta ungene med på aktiviteter som stimulerer deres fysiske egenskaper, noe kartleggingen av fysisk aktivitet blant barn og unge i Norge, ungKan3, viser (Steene-Johannessen et al., 2019). Undersøkelsen har kartlagt aktivitetsvanene til et representativt utvalg av 6, 9 og 15 år gamle barn og ungdommer. Resultatene viser at mange barn ikke tilfredsstiller anbefalingene om 60 minutter moderat eller høy fysisk aktivitet daglig. Av 6-åringene oppfyller 87 % av jentene og 94 % av guttene anbefalingene, mens tilsvarende tall for 9-åringene er 64 % og 81 %, og for 15-åringene 40 % og 51 %. Kartleggingen viser at både jenter og gutter i alle aldersgrupper har mer moderat til høy fysisk aktivitet på ukedager enn i helgene. Gutter på 9 år hadde i 2018 et signifikant lavere aktivitetsnivå sammenlignet med 9-årige gutter i 2005 og 2011. For de andre aldersgruppene og for 9-årige jenter ble det ikke påvist noen endringer i denne tidsperioden (Steene-Johannessen et al., 2019). Lavere aktivitetsnivå i helgene sammen med skolestengning og avstandsundervisning under pandemien kan se ut til være en medvirkende årsak til nedgang i fysisk aktivitet (Munasinghe, 2020). Dette kan også tyde på at skolene spiller en viktig rolle for elevenes fysiske aktivitetsnivå.

Studien til Aadland, Okely og Nilsen (2022) viste en økning i stillesittende tid fra barna var 3 år til de var 9 år. Økningen var større for ukedager enn for helg, og større i barnehage-/skoletiden enn for fritiden om ettermiddagen. Guttene hadde likevel et høyere fysisk aktivitetsnivå og en bedre aktivitetsutvikling i disse årene enn jentene. Dette er i samsvar med Deng og Fredriksen (2018) som fant en reduksjon i aktivitetsnivået fra 6–7-årsalder, og konkluderte med at fysisk aktivitet primært bør innføres i barneskolen. I 2001 rapporterte 15–16-årige gutter om 17 timer i uka foran PC-en (Samdal et al., 2009). I 2005 var denne tiden økt til 31 timer i uka. I tillegg til tiden foran PC-en kom ytterligere stillesitting på skolen. Jentene bruker noe mindre tid foran PC-en. Tall fra Ungdata-undersøkelsen viser at 55 % av alle ungdommer i ungdomsskole og videregående skole bruker sosiale medier to–tre timer eller mer hver dag (Bakken, 2021). Den nasjonale kartleggingsundersøkelsen fra 2018 viser at 6-åringene bruker 53 % av dagen på sedat aktivitet, 9-åringene 61 % og 15 åringene 73 %. I alle tre aldersgruppene er jentene mer sedate enn guttene (Steene-Johannessen et al., 2019). Det ser likevel ikke ut til at den økte tiden til skjermbruk har stjålet tid fra organisert fysisk aktivitet på fritiden, men det kan tenkes at tiden til stillesittende skjermaktivitet har redusert tiden ungdommene bruker på uorganisert fysisk aktivitet på fritiden (Dalene et al., 2018).

I barneskolen (5.–7. trinn) er det innført 60 minutter fysisk aktivitet hver uke i tillegg til kroppsøvingstimene. Når vi vet at den største reduksjonen i fysisk aktivitet skjer i 15-årsalderen, burde dette også vært innført på ungdomstrinnet. Valgfaget fysisk aktivitet og helse som ble innført i 2009, omfatter ikke alle elevene. Fysisk aktivitet kan knyttes til det tverrfaglige temaet folkehelse og livsmestring og til andre skolefag, men er avhengig av den enkelte lærers fagdidaktiske og metodiske valgfrihet (Karlsen et al., 2022). I studien til Dyrstad et al. (2020) ble det innført 30 minutter obligatorisk fysisk aktivitet tre ganger per uke i en ungdomsskole. Ni av ti lærere mente tiltaket medførte bedre relasjoner mellom elever og lærere, økt oppmerksomhet og en bedre skolehverdag for elevene. Samtidig rapporterte over 90 % av elevene om økt trivsel og bedre psykisk og fysisk helse. Corder et al. (2015) hevder at bekymringer om reduserte akademiske prestasjoner på grunn av økt tid til fysisk aktivitet er ubegrunnet. Tvert imot kan riktig balanse mellom skjermtid og ikke-skjermtid være av betydning for å forbedre akademiske prestasjoner.

Livsmestring og helse er en del av verdigrunnlaget i Rammeplan for barnehagen (Utdanningsdirektoratet, 2017). Rammeplanen forplikter barnehagene til å ha en helsefremmende og forebyggende funksjon og bidra til å utjevne sosiale forskjeller både gjennom fysisk aktivitet og kosthold. «Barnehagen skal være en arena for daglig fysisk aktivitet og fremme barnas bevegelsesglede og motoriske utvikling.» (Utdanningsdirektoratet, 2017). Hele året, både ute og inne, skal barna oppleve trivsel, bevegelsesglede og mestring gjennom allsidige bevegelsesaktiviteter. De skal bli kjent med kroppen sin og få mestringsopplevelser i risikofylt og utfordrende fysisk aktiv lek. Personalet skal ikke bare være tilstedeværende, de skal være aktive og utfordre barna til variert kroppslig lek ut fra barnas egne forutsetninger (Utdanningsdirektoratet, 2017). Likevel er det mye som tyder på at det fysiske aktivitetsnivået i barnehagene er for lavt for mange av barna. Fysioterapeut Grainger (2020) har observert at barn i barnehagen blir båret for mye, og at de kan klare mer fysisk enn de ansatte tror. Oversiktsartikkelen til Tucker (2008) viste at kun 54 % av barna mellom 2 og 6 år oppfylte kravene om 60 minutter moderat til intensiv fysisk aktivitet daglig. Giske og medarbeidere (2010) fant at kun 4 av 10 barn i barnehagen tilfredsstilte anbefalingene. Tilsvarende fysisk aktivitetsnivå blir bekreftet i nyere undersøkelser både internasjonalt og i Norge. Blant 4-åringer i Sverige rapporteres det om at kun 33 % oppfyller anbefalingene (Berglind et al., 2017). Undersøkelsen til Danielsen et al. (2019), som ble gjennomført i Tromsø, viste at 64 % av 3–5-åringene nådde anbefalingene om vinteren, kun 50 % om sommeren, og at aktivitetsnivået varierte mye mellom barnehagene som deltok. I barnehagealder er det også mye som tyder på at guttene er mer aktive enn jentene (Brasholt et al., 2013; Grøntved et al., 2009; Nilsen, Anderssen, Ylvisaaker et al., 2019), og at det fysiske aktivitetsnivået øker hos begge kjønn med økende alder, mest hos gutter (Nilsen, Anderssen, Ylvisaaker et al., 2019). Samtidig som den fysiske aktiviteten med moderat til høy intensitet er lavere enn anbefalt, kan det se ut til at skjermtiden til 4-åringene er høyere enn ønsket, spesielt i helgene (Hansen et al., 2017).

Det er store individuelle forskjeller i barns fysiske og motoriske utvikling, både innen samme kjønn og mellom kjønn. Gjennom lek, idrett og hverdagslige aktiviteter i varierte aktivitetsarenaer blir den fysisk-motoriske kompetansen til barna utviklet, men i til dels svært ulikt tempo for barn på samme alder. Allerede ved fødselen er jenter i gjennomsnitt kommet 4–6 uker lenger i biologisk utvikling enn gutter (Tanner, 1990). Denne forskjellen er til stede gjennom hele oppveksten. Dette kan være noe av forklaringen på at spedbarnsdødeligheten hos gutter er større enn hos jenter, og at premature jenter klarer seg bedre enn premature gutter etter fødselen. I puberteten er den gjennomsnittlige forskjellen i biologisk alder mellom kjønnene om lag 2 år.

Når vi snakker om forskjeller i utvikling, er begrepene vekst og modning sentrale. Begrepene henger nøye sammen og blir enkelte ganger brukt synonymt, selv om de har ulik betydning. Vekst handler om endring i kroppsbygning, kroppssammensetning og kroppslengde. Modning refererer til kvalitative endringer som gjør oss i stand til å nå et høyere funksjonsnivå, og er en gradvis utvikling mot et ferdigutviklet individ (Beunen & Malina, 2008). Sett fra et biologisk synspunkt er modning genetisk bestemt. Modningsbestemte ferdigheter som å sitte, stå og gå, er i stor grad bestemt av barnets modning. Miljøpåvirkning kan likevel ha betydning for når disse ferdighetene kommer til syne.

I tillegg til de kjønnsrelaterte forskjellene i vekst- og modningshastighet er det også viktig å være klar over at det er store forskjeller mellom enkeltindivider. Hos barn med samme kronologiske alder, kan det være en biologisk aldersforskjell på mange år (Armstrong & Welsman, 2008). For eksempel kan 12–13 år gamle barn med samme kjønn ha en spredning i biologisk alder fra 9 til 16 år (Åstrand et al., 2003). En studie på fotballspillere i 14-årsklassen og i 15-årsklassen viser en biologisk aldersforskjell (skjelettalder) fra henholdsvis 11,9–17,7 og 12,6–19,0 år (Gundersen et al., 2022). Når vi vet at barns fysiske yteevne vil være avhengig av både barnets biologiske alder og kroppslige modenhet, kan de individuelle forskjellene i fysisk yteevne være svært store for barn på samme alder. Fysiske kvaliteter som utholdenhet og muskelstyrke bør derfor relateres til biologisk alder. I idrettskonkurranser med klasseinndeling etter kronologisk alder vil dette favorisere barn som er født tidlig på året og i tillegg er tidlig modne for alderen. Spesielt i pubertetsårene vil dette kunne gi store utslag (Åstrand et al., 2003). For at alle barn skal få oppleve mestring og aktivitetsglede, er det nødvendig at voksne som arbeider med barn, har kunnskap om barns normale utviklingsmønster og individuelle forskjeller i utvikling for å kunne legge til rette for en hverdag fylt med allsidig fysisk aktivitet som er tilpasset det enkelte barns utviklingsstadium. Dette gjelder både barnehage, skole og den frivillige idretten.

For at alle barn skal få mestringsopplevelser og utfordringer på sitt utviklingsnivå, kan barnehage og skole gjennomføre aktiviteter der alle barna kan delta i aktiviteten uavhengig av utvikling, heller enn spesielle tiltak mot enkeltelever (Standal & Rugseth, 2021). Selv om forskjellene i utvikling er store, er det likevel noen forventninger til hva de skal lære på ulike alderstrinn. Utviklingen er aldersrelatert, men ikke aldersavhengig. Dersom et barn ikke utvikler seg fysisk og/eller motorisk, kan det ha behov for tilrettelagt hjelp gjennom habiliteringstjenesten for barn og unge.

Om man går langt nok tilbake i tid, var det en vanlig oppfatning at barn var små kopier av voksne mennesker. I de tidligste teoriene om barns utvikling så man på fostre som helt ferdige mennesker som kun trengte å vokse seg store (Sigmundsson & Pedersen, 2000). I arbeidet med barn er det derfor viktig å ha kunnskap om, og å kunne ta hensyn til, at barn ikke er «minivoksne». Kroppene til små barn skiller seg fra voksnes kropper på flere måter, både anatomisk og fysiologisk. Barn har helt andre behov for fysisk og motorisk stimulering enn voksne, for at de skal få en god utvikling på disse områdene.

Det er en sterk sammenheng mellom barns fysiske og motoriske utvikling, fordi disse er gjensidig avhengig av hverandre. Gode fysiske egenskaper er en forutsetning for læring av motoriske ferdigheter, samtidig som gode motoriske ferdigheter er viktig for utvikling av de fysiske egenskapene. Barn med god motorisk kompetanse beveger seg mer og med høyere intensitet enn barn med lav motorisk kompetanse, noe som medfører bedre fysiske egenskaper både når det gjelder utholdenhet og muskelstyrke (Barnett et al., 2021; Vedul-Kjelsås et al., 2015). I ei hinderløype er utholdenheten vanskelig å stimulere når den motoriske kompetansen er lav, fordi barna trenger å bruke lang tid for å gjennomføre bevegelsene som kreves for å komme gjennom løypa. Intensiteten i aktiviteten blir dermed lavere enn det som skal til for å stimulere utholdenheten. De barna dette gjelder, vil likevel få god motorisk trening når de beveger seg gjennom hinderløypa.

Formålet med denne boka er å beskrive barns normale fysiske utvikling fra fødsel til pubertet, og hvordan fysisk aktivitet og kosthold kan være med på å bidra til en sunn utvikling. Det vil også bli gitt fyldige praktiske eksempler på hvordan man gjennom fysisk lek kan stimulere barns fysiske egenskaper. Boka vil i liten grad ta for seg barns motoriske utvikling.

Figur 1 Allsidig og utfordrende lek stimulerer fysiske og motoriske egenskaper.


Boka er delt inn i to hoveddeler. Del 1 beskriver barnets fysiske utvikling. Del 2 gir en innføring i fysisk stimulering og hvordan man kan stimulere barns fysiske egenskaper gjennom en rekke aktiviteter.

Fysisk utvikling innbefatter utviklingen av kroppsproporsjoner som høyde, bredde og vekt og organsystemer som skjelett, muskulatur, hjerte og kretsløp, lunger og åndedrett, nervesystem, sanser og hormoner (Bentsen, 2001).

Alle de nevnte fysiske områdene har fungert allerede på fosterstadiet, noen på et tidlig tidspunkt, andre seinere i svangerskapet. De enkelte fysiske områdene er ikke helt atskilt, men gjensidig avhengige av hverandre og fungerer sammen som en helhet i kroppen vår. Forbedring på ett område vil også kunne påvirke andre områder positivt.

Grunnleggende fysisk trening innbefatter det arbeidet vi gjør for å øke kroppens alminnelige fysiske yteevne, også kalt fysiske egenskaper. Her er målet å utvikle det vi kaller fysiske grunnegenskaper som utholdenhet, muskelstyrke, spenst, hurtighet, bevegelighet i tillegg til teknikk og koordinasjon (balanse, rytme, reaksjon og timing, romorientering, øye–hånd- og øye–fotkoordinasjon og tilpasset kraftinnsats) (Gjerset et.al., 2023).








DEL I
Fysisk vekst og utvikling








KAPITTEL 1
Kroppsproporsjoner

Med kroppsproporsjoner menes forholdet mellom størrelsen på de ulike kroppsdelene. Figur 2 viser at kroppsproporsjonene endrer seg etter hvert som barnet vokser. Genene barnet arver fra mor og far, er med på å bestemme både utseendet og kroppsproporsjonene. I tillegg spiller også oppvekstmiljøet en viktig rolle for hvordan denne utviklingen blir. For eksempel vil et oppvekstmiljø med mye stillesitting og usunne matvaner, i motsetning til et miljø preget av mye fysisk aktivitet og sunne matvaner, kunne påvirke kroppsproporsjonene til barnet i form av større vektøkning enn det som er normalt for alderen.

Fosteret ble i middelalderen betraktet som et fullt utviklet barn i miniatyr (Sigmundsson & Pedersen, 2000). I dag vet imidlertid alle som har kunnskap om barn, at det er langt fra sannheten at fosteret og små barn er like de voksne, bare i mindre format. Enkelte ytre forskjeller kan være lette å se, mens indre kroppslige forskjeller kan være vanskeligere å oppdage.

Forskjeller som er lett synlige, er barns store hode og korte lemmer sammenlignet med voksnes. Dersom vi spør barnet om det kan vise hvor stort det er, og barnet strekker armene opp, rekker ikke hendene lenger opp enn til toppen av hodet. Voksne personer får hele underarmen over hodet og albuen ved toppen av hodet. Hos et nyfødt barn utgjør hodet 1/4 av kroppslengden, hos voksne bare 1/8. Beina utgjør kun 1/3 av den nyfødtes kroppslengde, mot halvparten hos voksne.

Kroppsdelenes innbyrdes veksthastighet er også ulik fram til voksen størrelse. Hodets størrelse ved fødselen kan multipliseres med 2, kroppen med 3, armene med 4 og beina med 5. Ikke bare størrelsesforholdet, men også formen til kroppsdelene forandrer seg etter hvert som barnet vokser. Barn er relativt bredere rundt magen enn voksne fordi de indre organer er store i forhold til den totale kroppsstørrelsen, og bukmusklene er svake. Etter hvert som barna går gjennom disse endringene, vil det få ganske stor betydning for barnas bevegelsesmønster.

Figur 2 Kroppsproporsjoner (etter Bentsen, 2001).



Tyngdepunkt

Tyngdepunktet (TP) kan defineres som et tenkt midtpunkt for kroppsmassen og som tyngdekraften virker på. For å oppnå balanse må tyngdelinja som går loddrett gjennom tyngdepunktet, treffe bakken innenfor støtteflaten, som er flaten vi står på. Dersom vi står med beina langt fra hverandre, er støtteflaten større enn om vi står med helt samlede bein. Når vi holder på å falle, flytter vi foten lengre fra kroppen for å øke støtteflaten, slik at vi unngår å falle. Det skal mer til at tyngdelinja kommer utenfor støtteflaten når støtteflaten er stor. Med høyt TP trenger ikke kroppen å krenge så mye til siden for at tyngdelinja skal komme utenfor støtteflaten slik at vi faller.

Hos nyfødte i utstrakt stilling er TP like under brystbeinet, men etter hvert som barnet vokser, flytter TP seg nedover og er hos voksne i stående stilling nær ved symfysen. Symfysen befinner seg midt mellom høyre og venstre lyske (Bentsen, 2001). Små barns store hode i forhold til resten av kroppen fører til at en større del av kroppsmassen er høyt plassert på kroppen, noe som gir et høyt TP. Høyt TP fører til dårligere balanse og er en av årsakene til at små barn faller oftere enn voksne. I tillegg klarer de ikke å flytte føttene like raskt og hensiktsmessig som eldre barn og voksne personer. De minste barna føler seg derfor tryggest nær gulvet, og de leker ofte sittende, liggende eller kravlende. Vi skal også være ekstra oppmerksomme på barn i åpne vinduer og barn som lener seg utover rekkverk. Stort hode og høyt TP, sammen med motorikk som enda ikke er helt utviklet og dårligere evne til å bedømme situasjoner, gjør at sjansen for å falle ned er atskillig større enn for voksne personer.

Sykling er utfordrende for nybegynnere. Dette skyldes at TP er høyere fordi kroppsmassen blir flyttet høyere opp fra underlaget. I tillegg er støtteflaten til hver side begrenset til bredden på dekkene, som normalt er veldig smale. Sannsynligheten for å falle til en av sidene er derfor stor. Små barn klarer heller ikke å ta imot med føttene når de er i ferd med å falle.



Lengdevekst

Lengdeveksten varierer med alder og har store individuelle variasjoner. Den er avhengig av arv og påvirkes av forhold som ernæring, sykdom og om barnet er prematurt. Tidligere var voksne menn og kvinner lavere enn det genetiske potensialet skulle tilsi fordi kostholdet var mangelfullt. Norske 12-åringer var i 1956 derfor 4–5 cm høyere enn de var i 1931. Alvorlig underernæring under 2. verdenskrig førte til at denne økningen ble avløst av en nedgang i land som ble rammet av mangelfull næringstilgang (Finne & Seip, 2001). I Norge i dag er tilgangen på næring så god at dette ikke lenger er en begrensende faktor. Voksne personers økning i lengde har derfor flatet ut de siste årene. Om et barn blir rammet av moderat underernæring eller sykdom, vil veksten i en periode avta noe for så å akselerere og ta igjen den tapte veksten når næringsinntaket øker, eller når barnet blir friskt igjen (Tanner, 1990).

Barns vekst kan framstilles på flere ulike måter. I en distansekurve blir lengden til barnet avsatt i forhold til barnets alder (figur 3). En slik kurve forteller oss hvor mye barnet har vokst til sammen i løpet av de foregående år. Dersom vi ønsker å sammenligne lengden mellom gutter og jenter på samme alderstrinn, vil denne type framstilling gi det beste bildet av forskjellene mellom kjønnene.


[image: image]
Figur 3 Distansekurve (etter Tanner, 1990).


Figur 4 viser en veksthastighetskurve. I en slik kurve blir alderen til barna avsatt på x-aksen, og økningen i lengde fra en alder til den neste er avsatt på y-aksen. Forhold i barndommen som kan påvirke barnets vekst, vil komme tydeligere fram med en veksthastighetskurve enn en distansekurve.

Fram til ½–1-årsalderen blir lengdeveksten i hovedsak regulert av ulike vekstfaktorer, og veksten er svært rask til den flater ut i 2–3-årsalderen. Hormonet som i størst grad styrer veksten videre i hele vekstperioden fra ½–1 år og fram til voksen alder, blir kalt veksthormon og blir produsert i hypofysen i hjernen (Bjørndalen, 2009). Hypofysen er en hormonproduserende kjertel som ligger på undersiden av hjernen vår. Barn som mangler veksthormon i hele vekstperioden, vil få normale kroppsproporsjoner, men vil bli omtrent 130 cm lange. Barn med sviktende produksjon av veksthormon, men som gjennomgår behandling og får tilført veksthormon innen noen uker eller måneder etter at svikten startet, vil i noen grad kunne ta igjen den tapte veksten. Flere studier har antydet at hard trening i oppveksten kan bremse veksten, ifølge Malina et al. (2004), men disse har store metodiske svakheter, og det er derfor ikke dokumentert at fysisk aktivitet påvirker skjelettets lengdevekst. Vekst av beinvev blir kun påvirket av hormoner, ikke aktivitetsnivå (Goodway et al., 2020; Malina et al., 2004; Meen, 2000).

Fra fødselen og til barnet er 1 år er den gjennomsnittlige veksten til barna 23 cm. Ved 2-årsalder er barnet omtrent halvparten av sin voksne lengde. Når barnet er 2–3 år flater veksten ut og er nokså stabil fram til puberteten. I disse årene vokser barna i gjennomsnitt 5,1 cm i året (Goodway et al., 2020). Denne perioden fra 2–3-årsalder og fram til puberteten, med tilnærmet konstant veksthastighet, er ideell for å utvikle nye grunnleggende bevegelser og forbedre et stort spekter av dem. De fleste barn har tilegnet seg et stort repertoar av grunnleggende bevegelser som å åle, krype, gå, løpe, klatre, hoppe, hinke, rulle, kaste, skyve, dra og balansere i de tre første leveårene. Når barna blir tatt med ut i skogen, åler og kryper de under greiner, løper omkring, ruller ned bakker, hopper ned fra steiner og stubber, klatrer i trær og på steiner, ruller ned bakker, kaster kongler og drar greiner etter seg. Grunnleggende bevegelser er en forutsetning for videre utvikling og automatisering av bevegelser. Dette framgår også av kompetansemålene etter 2. og 4. trinn i Kunnskapsløftet, der grunnleggende bevegelser skal utforskes, gjennomføres og utvikles i ulike miljø ut ifra egne forutsetninger. Etter 7. trinn skal elevene øve på sammensatte bevegelser (Utdannings direktoratet, 2020a). Eksempler på sammensatte bevegelser kan være å løpe og hoppe, løpe og ta imot en ball, løpe og kaste, løpe og ta imot og kaste, svømme med armtak og beintak (dra med armene og skyve/sparke med beina), samt løpe og skyte en ball. Dans og hinderløyper kan inkludere mange ulike grunnleggende bevegelser, som å snurre, hoppe, rulle, balansere, åle, gå, hinke, og muligheter for å sette disse sammen på ulike måter. De aller fleste idrettsaktiviteter består også av sammensatte bevegelser, som for eksempel langrenn, snowboard, dans, ballspill, ulike friidrettsøvelser, svømming og terrengsykling.

Forskjellene i kroppslengden til barn på samme alder er store, og hos enkelte barn kan den rolige vekstperioden bli avbrutt av en liten vekstspurt i 5–7-årsalder. Den økte veksthastigheten for enkelte barn i denne aldersgruppen medfører lengre armer og bein, mindre hode i forhold til resten av kroppen og dermed også lavere tyngdepunkt. Det kan tilsynelatende virke som om armer og bein alltid er i veien for disse barna. For eksempel kan de snuble og falle oftere i terreng som de mestret godt tidligere, og oppleve at rytmen i fot- og armbevegelser ikke stemmer helt når de skal løpe og hoppe. De barna dette gjelder, trenger litt tid for å tilpasse bevegelsene til «den nye kroppen». Det lavere tyngdepunktet er medvirkende til at barnet etter hvert begynner å få bedre balanse og bedre kontroll over bevegelsene. Ved planlegging av fysisk aktivitet i barnehage og skole må det tas hensyn til de store individuelle forskjellene i kroppslengde og veksthastighet og i hvilken alder veksthastigheten er størst.

Figur 4 Veksthastighetskurve (etter Tanner, 1990).


Det er svært små forskjeller i gjennomsnittlig lengde mellom gutter og jenter fram til puberteten, men guttene er litt høyere på alle alderstrinn. I ungdomsårene skjer det imidlertid en kraftig vekstøkning som blir kalt pubertetens vekstspurt. Vekstspurten inntreffer mot slutten av barneskolen og i løpet av ungdomsskolen. Jentene starter i gjennomsnitt vekstspurten når de er 9 år gamle, og har den største veksthastigheten når de er 11 år. Fra 13 år reduseres veksthastigheten, og de slutter å vokse når de er 16 år. Guttene starter sin vekstspurt 2 år seinere enn jentene og har den største veksthastigheten når de er 13 år. Hastigheten på veksten minker fra de er 15 år og veksten avsluttes når de er 17–18 år (Goodway, 2020). Jenter i puberteten er derfor ofte høyere enn jevngamle gutter som ennå ikke har startet sin vekstspurt. I denne perioden er det ikke helt uvanlig at en del jenter både har bedre utholdenhet og muskelstyrke enn gutter på samme alder. Når guttene først setter inn sin vekstspurt, vokser de fra jentene for godt, og guttene er i voksen alder gjennomsnittlig 13 cm høyere enn jentene. 8–10 cm av denne forskjellen i lengde kan forklares ved at guttene vokser i to år mer enn jentene, den resterende forskjellen ved at guttene har en sterkere vekstspurt enn jentene (Goodway et al., 2020).

Den kroppslige utviklingen som skjer i puberteten, settes i gang av hormoner fra hypothalamus og hypofysen i hjernen. Hormonene herfra påvirker produksjonen av veksthormon og kjønnshormoner. Det kvinnelige hormonet østrogen, som produseres i eggstokkene hos jenter, fører til brystutvikling og økning i underhudsfett. Økt testosteronproduksjon i testiklene hos gutter fører til grov stemme, skjeggvekst og større muskelmasse.

Når veksten i puberteten er størst, får barna/ungdommene igjen ukoordinerte og klossete bevegelser. Dette skyldes at tyngdepunktet forskyves raskt nedover, samtidig som hodets størrelse minker i forhold til kroppsstørrelsen, og lengden på armer og bein øker. Dette er spesielt uttalt hos gutter som vokser veldig mye i løpet av kort tid. Bevegelsesmønsteret som tidligere var godt innarbeidet, skal tilpasses en «ny kropp». Ungdommene kan oppleve at de under den største vekstspurten mestrer ulike former for fysisk aktivitet dårligere enn før. Når ungdommene klatrer eller beveger seg raskt gjennom ei hinderløype, kan bevegelsene bli mer ukoordinerte. Armer og bein treffer ikke i ønsket posisjon like ofte som tidligere. Pasningene og skuddene i håndball og fotball som tidligere traff godt, kan bli mer upresise. For en turner kan det bety at saltoen som tidligere satt perfekt, nå blir vanskeligere å få til.



Vektøkning

Tilsvarende som for lengden til barna er det også små forskjeller i vekt mellom gutter og jenter fram til puberteten, men guttene er i gjennomsnitt noe tyngre, og forskjellene innen samme kjønn er store (Goodway et al., 2020). Normal fødselsvekt ved fullbyrdet svangerskap varierer fra 2500 gram til 4500 gram. Høy vekt blir definert som over 4500 gram. Lav fødselsvekt blir definert som under 2500 gram og meget lav fødselsvekt under 1500 gram. Den store forskjellen i vekt skyldes hovedsakelig variasjon i underhudsfett. Sykdom under graviditeten, svangerskapsforgiftning, flerfødsler, spisevegring, medikamentbruk og rusmidler, røyking og andre livsstilsvaner øker risikoen for lav fødselsvekt (Haram & Gjelland, 2007; Macsali et al., 2023). Regelmessig fysisk aktivitet før og under svangerskapet reduserer risikoen for svangerskapsforgiftning (Aune et al., 2014) og svangerskapsdiabetes (Aune et al., 2016). I tillegg ser fysisk aktivitet ut til å gi lavere risiko for høy fødselsvekt uten at det øker risikoen for lav fødselsvekt eller for tidlig fødsel (Bisson et al., 2016).


[image: image]
Figur 5 Andel (%) av barn i tredje klasse (7–8-åringer) som har overvekt eller fedme (etter Folkehelseinstituttet, 2023).


Like etter fødselen, og før spedbarna har etablert et godt næringsinntak, skjer det et lite fall i vekt. Deretter får barna en jevn og hurtig vektøkning som etter hvert blir langsommere. Spedbarn har normalt et godt utviklet underhudsfett som når sitt maksimum når barnet er rundt 9 måneder. Det er derfor helt normalt at barna i denne alderen har et lubbent utseende. Magen er vanligvis stor, noe som skyldes store indre organer og svake bukmuskler. I 1-årsalderen avtar underhudsfettet fordi aktivitetsnivået øker når barnet har lært å krabbe, stå og gå med eller uten støtte. Barna mister gradvis fettvev fram til skolealder, og de nederste ribbeina blir nå synlige, spesielt hos gutter. Selv om dette er helt normalt, er det ikke uvanlig at barnets omsorgspersoner kan bli bekymret for barnets næringsinntak, da mange barn også blir mindre interessert i mat i denne perioden (Finne & Seip, 2001).

Vekten til barna øker tilnærmet som og samtidig med lengdeveksten, men den øker relativt mer enn lengdeveksten. Med tanke på fysisk aktivitet blir dette spesielt merkbart i puberteten, når økningen i vekt og lengde er størst. I puberteten oppleves både innøving av nye bevegelser og utførelse av tidligere innlærte bevegelser vanskeligere for ungdommene. Noen opplever mindre framgang enn tidligere, mens andre opplever en midlertidig stagnasjon eller tilbakegang i fysisk yteevne. Jentene får en større del av vektøkningen i form av økt underhudsfett enn guttene, mens guttene får en større del av vektøkningen i form av økt muskelmasse enn jentene. Jenter får også en større del av vektøkningen omkring hoftepartiet enn gutter. Dette gir noe lavere tyngdepunkt og kan være en av forklaringene på at jenter vanligvis har bedre balanse enn gutter. Økningen i underhudsfett og lavere muskelmasse i forhold til kroppsvekten hos jentene kan imidlertid føre til redusert prestasjon i vektbærende aktiviteter som løp og hopp enn tidligere, noe som er helt normalt i puberteten. Gutter opplever sjeldnere stagnasjon i den fysiske prestasjonsevnen på grunn av den økte muskelmassen. De opplever å bli både sterkere og mer utholdende i løpet av puberteten uten å trene spesielt mye.

Overvekt og fedme har vært et økende problem i vårt samfunn de seinere år. Dette skyldes i stor grad en reduksjon i fysisk aktivitet og et usunt kosthold (figur 5), og rammer både voksne og barn (Abel & Totland, 2021). I dette arbeidet vil det være av stor betydning at personalet i barnehagene har god kunnskap om barns utvikling, fysisk aktivitet og kosthold. I tillegg vil et godt foreldresamarbeid på dette området kunne virke positivt. Se mer om dette i kapittelet om fettvev,  side 121.


Kjernespørsmål

Nå skal du kunne gjøre rede for:


	hvorfor det er viktig å ha kunnskap om barnas biologiske alder i arbeid med barn?


	hvordan barnas kroppsproporsjoner og tyngdepunkt endres når barna vokser.


	hvordan lengdeveksten endrer seg med alder?


	hva barnehager og skoler kan gjøre for å bidra til at alle barn kan få gode livsstilsvaner?

